Duisende eis ‘rassistiese woordvoerder’ se kopEsethu Hasane. Foto: Facebook Nagenoeg 2 500 mense het in een dag hul stemme by AfriForum gevoeg in ŉ beroep op minister Fikile Mbalula, minister van sport en ontspanning, om sy woordvoerder af te dank ná ŉ “rassistiese” uitlating op sosiale media. Maroela Media het Dinsdag berig AfriForum het ŉ brief aan Mbalula gerig, waarin die onmiddellike ontslag van sy woordvoerder, Esethu Hasane, geëis word. Hasane het Maandagoggend op sy Twitter- en Facebook-rekening gesê: “Only Western Cape still has dry dams. Please God, we have black people there, choose another way of punishing white people.” [Net die Wes-Kaap het nog droë damme. Asseblief, Here, ons het swart mense daar, kies ŉ ander manier om wit mense te straf.] Die Wes-Kaap ervaar tans ŉ waterkrisis, met damvlakke wat net omtrent 33% water het. In Kaapstad is slegs genoeg bruikbare water vir 121 dae oor. Hasane se opmerking was teen Dinsdagmiddag nog op Facebook en Twitter, maar is intussen van albei platforms verwyder. Hy het ook talle ander plasings met ŉ rasse-ondertoon van albei platforms verwyder. AfriForum het Dinsdag ook ŉ webwerf geskep waar lede van die publiek Hasane se afdanking kan eis, deur hul name by ŉ brief te voeg wat outomaties na Mbalula se kantoor gestuur word. Kallie Kriel, uitvoerende hoof van AfriForum, het Woensdag aan Maroela Media bevestig meer as 2 500 mense het Hasane se afdanking deur dié platform geëis. Hasane kon sedert Dinsdagmiddag nie vir kommentaar bereik word nie. Hy het ook nog nie op ŉ e-posnavraag reageer nie. Hy het Dinsdagmiddag wel op Twitter reageer met ŉ boodskap vol hartseer emotikon-gesiggies en gesê AfriForum eis dat hy afgedank word. Hasane het Woensdag weer met hartseer gesiggies getwiet hy het sowat “1 000” e-posse “van AfriForum” gekry, wat eis dat hy bedank. Kriel het aan Maroela Media gesê AfriForum het nog geen terugvoer van Mbalula ontvang nie. “Maar volgens die publiek se reaksie en Hasane se optrede, het die boodskap hard en duidelik oorgekom,” het Kriel gesê. “Ons wag nou net om te sien wat die minister se reaksie gaan wees voordat ons volgende stappe doen, wat onder meer ŉ klag by die Menseregtekommissie sal wees. Ons gaan dit beslis nie net hier los nie.”